**Pete Juhani Seppälä** (s. 1. maaliskuuta 1978 Espoo) tuli tunnetuksi Suomen Idols-laulukilpailun toiselta tuotantokaudelta. Pete Seppälä oli jo vuonna 2003 kilpailussa mukana, mutta karsiutui juuri ennen semifinaaleja. Vuonna 2005 hän nousi finaalin viimeiseltä 7. paikalta ("keräilyerän" kakkossijalta) kolmanneksi ja hävisi toiseksi viimeisen finaalin yleisöäänestyksessä Katri Ylanderille ja kilpailun voittaneelle Ilkka Jääskeläiselle. Kilpailun jälkeen Seppälä oli mukana Idoleita Ja Tähtiä 2006 -kiertueella, jossa hän yhdessä muiden Idols-finalistien kanssa kiersi ympäri Suomea, esittämässä Idolsista tuttuja kappaleita.

Pete Seppälä oli mukana Nuori Suomi -kampanjassa ja esitti lapsille välituntiliikkumiseen sopivan kappaleen Energiaa yhdessä Roni Tranin ja Ilkka Jääskeläisen kanssa. Energiaa-levytys nousi Suomen virallisen listan singlekakkoseksi (vko 10/2006), ja viihtyi listalla muutaman viikon. Toukokuussa 2006 käynnistyi yhteistyöhanke Fazerin kanssa. Tätä varten Seppälä levytti kappaleen Jos Vain Jäät, joka kuultiin kauppakeskus Kampin avajaisissa.

Syksyllä 2006 ilmestynyt esikoislevy *Jos nukun kiltisti sohvalla...* sisältää muun muassa radiosinglet Neljä seinää ja Petterin jukeboksi, sekä Elämä lapselle -konsertissa syyskuussa 2006 esitetyn kappaleen Sitruunaperhonen, joka on omistettu leukemiaan menehtyneelle pikkutytölle. Seppälä on sanoittanut itse suuren osan levyn kappaleista.

Vuonna 2007 Pete Seppälä teki jonkin verran ravintolakeikkoja ja esiintyi lukuisissa yksityistilaisuuksissa. Lisäksi hän kiersi kymmenissä yläasteissa laulamassa ja puhumassa koululaisille hyvistä tavoista Tapaseuran hyvien tapojen lähettiläänä. Kesän 2007 merkittävin esiintyminen oli Tapsan Tahtien Tahtibileissä Nokian jäähallissa. Hiljaisemman kauden jälkeen keikkailu jatkuu vuosina 2010-11 cover-painotteisella ohjelmistolla tutun O'Jess-bilebändin kanssa. Bändissä soittavat basisti-laulaja Tuomas Turunen, kitaristi Juha Ketola ja rumpali Pasi Alakurtti .

Ennen artistin uraansa liikunnanohjaaja Seppälä toimi golf-opettajana ja matkanvetäjänä, ja jatkaa niitäkin töitä keikkailun ohessa. Lisäksi Pete on toiminut juontajana MTV3-kanavalla keväällä 2008 esitetyssä "Eläinten puisto" -sarjassa
, sekä Biisikärpänen-ohjelmaan liittyvässä katsojapelissä.

Diskografia
-----------

### Albumit

* *Jos nukun kiltisti sohvalla...* (2006)

### Singlet

* "Energiaa" (Nuori Suomi-kampanja, ei virallinen Seppälän single) FIN **#2**
* "Jos vain jäät" (Fazer-kampanja, ei virallinen Seppälän single)
* "Neljä seinää"
* "Petterin jukeboksi"

### Kappaleet kokoelmalevyillä

* "Hold the Line" (Idols finalistit 2005)
* "When Susannah Cries" (Idols finalistit 2005)

Kappalevalinnat Idols-kilpailussa
---------------------------------

* Koelaulut (Helsinki): "Leave Right Now" (Will Young)
* Semifinaali: "When Susannah Cries" (Espen Lind)
* 1. finaali: "Hold the Line" (Toto)
* 2. finaali: "You Give Love a Bad Name" (Bon Jovi)
* 3. finaali: "F-F-F-Falling" (The Rasmus), "Unihiekkaa" (Egotrippi)
* 4. finaali: "How Deep is Your Love" (Bee Gees), "Disco Inferno" (The Trammps / Tina Turner)
* 5. finaali: "Have a Nice Day" (Bon Jovi), "Real to me" (Brian McFadden), "Armo" (Apulanta)

Lähteet
-------

1. ↑  Pete Seppälän diskografia *Discogs.com*. Viitattu 2.8.2017.
2. ↑  O'Jess Bio *ojess.net*.  Arkistoitu 6.10.2011. Viitattu 1.1.2011. (vanhentunut linkki)
3. ↑  Pro Pete Seppälä GolfPoint Lahti.  Arkistoitu 2.8.2017. Viitattu 2.8.2017.
4. ↑  Pete Seppälä: Asennetta peliin, koelaulajat! *mtv.fi*.  29.07.2008.
5. ↑  Pete Seppälä juontaa Biisikärpäsen tv-musavisaa *mtv.fi*.  26.03.2017. Viitattu 2.8.2017.
6. ↑  Biisikärpänen - Katsojapeli *Netello.fi*.  Arkistoitu 2.8.2017. Viitattu 2.8.2017.

Aiheesta muualla
----------------

* Pete juttelee videohaastattelussa pokerista ja musiikista (vanhentunut linkki)
* Keikkaraportti syksyltä 2010 (Arkistoitu – Internet Archive) (vanhentunut linkki)
* Ringside Golf - Pete Seppälä Rinkkuun golfopettajaksi

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |